《钦若遽有商于之行作长语为别兼简仲泽弟一笑》
金朝·赵元

庐山铓然深可居，洛水蚓然清可渔。嘉哉山水有如此，不能留客如蘧庐。

楚茅不入干王诛，大帅分阃临商于。谋参帷幄渴英俊，蒐罗远到山间癯。

陇西四钦出将种，人爱若也温而愉。朅来谁飞荐鹗书，枕前堕檄催驰驱。

行参幕宾亦大可，把酒当为帅君贺。王家仲泽如仲宣，共看吐奇飞玉唾。

一军号令雅歌中，声落荆蛮胆先破。愚轩退居如甑堕，閒暇多君时见过。

明朝笑语隔关山，一月须𢬵面墙卧。

作者简介：定襄人，字宜之，一名宜禄，号愚轩居士。幼举童子科。后调巩西簿，以眼病去官。有诗名。南渡后，往来洛西山中。